5. Anu JUHANSON /Anu Voolme, Anno Johannsohn, Anno Juhhanson, Anno Woolme/, isa Jaan Juhanson - vt. nr. 10, ema Ann - vt. nr. 11, sündis 16.03.1819 Silmsi kõrtsis Paunküla mõisapiirkonnas /Paunküll/ Kose kihelkonnas. Ristiti 19.03.1819, vaderid: Evarti Hans, Raia Hansu naine Mari, Härjasilla kõrtsi Kaarli naine Liisu, pärit Nõva mõisapiirkonnast /Newe/. Härjasilla kõrtsi Kaarel oli tõenäoliselt Anu onu - ema Anni vend. Leeris käis 1836. a. Viru-Jaagupis. Simuna koguduse personaalraamatutes on hiljem Anu sünniajana kirjas 16.03.1813, kuid see on ilmselt ekslik - Kose koguduse sünnimeetrikate järgi ei sünni 1813. a. ühtki sobivat Anu ja Viru-Jaagupi leerilaste nimekirjas on Anu sünniaastaks märgitud 1819 (leeris käidigi üldiselt vanuses 15 kuni 20 aastat, seega 1813. a. sündinu oleks pidanud leeris käima varem). Anu ja tema vanemate kindlakstegemine oli üks paras pähkel. Nende puhul langes kokku mitu asjaolu, mida 19. sajandi algupoole inimeste otsimisel ja leidmisel ette tuleb. Esiteks see, et pere osutus tolle aja kohta väga liikuvaks - üldiselt olid talupojad sel ajal veel üsnagi paiksed ja nende liikumisõigus oli piiratud. Teiseks ilmnes selle pere puhul nn. fiktiivse elukoha nähtus, s. t. pere ei olnud hingekirjas mitte selles mõisavallas, kus nad tegelikult elasid ning ühest mõisast teise alla kirjutamine hingerevisjoni ümbekirjutuslehtedes ei langenud kokku inimeste tegeliku liikumisega. Kolmandaks on selle pere näol tegemist kena näitega sellest, kuivõrd muutlikud olid inimeste perekonnanimed veel mõnda aega pärast perekonnanimede panekut. Kui tavaliselt võis ühel perekonnanimel esineda erinevates allikates mitmesuguseid üksteisele sarnanevaid variante vastavalt kas kirjutaja või nimekandja enda eelistusele, siis see pere kandis vähemalt kolme täiesti erinevat perekonnanime - ja ometi näitavad kõik muud andmed, et tegemist on samade isikutega.